पंजाब और पंजाबी वेडिंग के इर्दगिर्द यशराज फिल्म्स की फिल्में घूमती हैं और ‘मेरे डैड की मारुति’ में भी यही सब मसाला है, लेकिन थोड़ा हटके है। इस फिल्म में एक किस्म का पागलपन है, भागमभाग है, एक अलग ही तरह की एनर्जी है। फिल्म युवाओं को ध्यान में रखकर बनाई गई है और वो ताजगी इसमें नजर आती है। खासतौर पर फिल्म के जो संवाद हैं वो फिल्म की जान हैं।

हैशटेग्स से अपरिचित लोगों को जरूर इन डायलॉग्स को समझने में दिक्कत होगी या फिर ट्विटर से अंजान लोग यह नहीं समझ पाएंगे जब एक किरदार कहता है ‘शाहरुख यदि अपने फॉलोअर्स से यदि एक-एक रुपया भी देने को कह दे तो पच्चीस लाख रुपये हमारे पास इकट्ठे हो जाएंगे।‘ फिल्म में ढेर सारे ऐसे वन लाइनर्स हैं जो आपके चेहरे पर मुस्कान लाते हैं। हालांकि संवादों में पंजाबी का उपयोग बहुत ज्यादा किया गया है, जिससे कई लोगों को इन्हें समझने में परेशानी होगी।

कहानी है समीर खुल्लर (सकीब सलीम) की, जो अपने डैड और मारुति के बीच फंस गया है। उसके डैड तेज (राम कपूर) को अपना बेटा फूटी आंख नहीं सुहाता क्योंकि वो किसी काम का नहीं है। बेचारा साइकिल रिक्शा में बैठकर कॉलेज जाता है। भला ऐसे में लड़की कैसे उससे पटेगी? उसकी बहन की शादी होने वाली है और बिदाई में डैड मारुति की अर्टिगा देने वाले हैं। घर में नई कार खरीद कर रख दी जाती है और उसी दिन समीर के साथ अपने आपको हॉलीवुड की शकीरा कहने वाली जसलीन (रेहा चक्रवर्ती), जो अपना नाम जैज़लीन बताती है, उसके साथ रात में पब जाने के लिए तैयार हो जाती है।

इतनी हॉट लड़की के लिए हॉट व्हील्स जरूरी है और समीर रात में चुपचाप कार निकाल कर ले जाता है। पब से बाहर निकलते ही उसके होश उड़ जाते हैं क्योंकि गड्डी गायब हो गई। अब क्या किया जाए? घर पर गाड़ी भी नजर आना चाहिए। इसके बाद शुरू होता है भागमभाग और पागलपन। समीर, उसका दोस्त गट्टू और जसलीन मिलकर तरकीबें भिड़ाते हैं। कभी वे किराए की गाड़ी लाते हैं, तो कभी चोर बाजार में जाकर सौदा कर आते हैं। पुलिस और गैंगस्टर से भी उनकी मुलाकात होती है।

इस वेफर थिन प्लॉट को लंबा खींच कर फिल्म बनाई गई है। फिल्म को कॉमेडी का टच देने के लिए कैरेक्टर्स से ओवर एक्टिंग करवाई गई है। उसी तरह का बैकग्राउंड म्युजिक रखा गया है। निश्चित रूप से फिल्म कुछ जगह मुस्कराने का मौका देती है, लेकिन बोर भी करती है। भले ही फिल्म की अवधि कम है, लेकिन लंबी महसूस होती है। कई जगह ऐसा लगता है कि हंसाने की खूब कोशिश की जा रही है, लेकिन हमें हंसी नहीं आ रही है। समीर और उसके दोस्त गाड़ी का रिप्लेसमेंट ढूंढते हैं, लेकिन पता नहीं क्यों अपनी गाड़ी ढूंढने की कोशिश नहीं करते हैं। रविकिशन वाला ट्रेक ठूंसा हुआ लगता है।

आशिमा छिब्बर का निर्देशन उम्दा है। उन्होंने फिल्म को पंजाबी फ्लेवर दिया है और फिल्म की गति को बेहद तेज रखा है। फिल्म में मैडनेस के नाम पर उन्होंने कुछ छूट भी ली है और कलाकारों से बेहतरीन परफॉर्मेंस लिया है। फिल्म की लंबाई उन्होंने छोटी रखी है क्योंकि टी-20 और 140 कैरेक्टर्स वाली जनरेशन लंबी फिल्म नहीं देख सकती है। हिप-हिप-हुर्रे सांग तो कमाल का गाना है। इसमें समीर की बहन ऐसे-ऐसे मूव करती हैं कि उसका दूल्हा और समीर तक आंखें झुका लेते हैं और केवल उसकी मम्मी तालियां बजाकर मजा लेती है।

राम कपूर, साकिब, सलीम सभी की एक्टिंग बेहतरीन है, लेकिन बाजी मार ले जाता है प्रबल पंजाबी, जिसने गट्टू का रोल अदा किया है।

‘मेरे डैड की मारुति’ चेहरे पर मुस्कान तो लाती है, लेकिन मुस्कान ठहाके में तब्दील नहीं होती है। टाइमपास के लिए देखी जा सकती है।

बैनर :
वाय फिल्म्स

निर्माता :
आशीष पाटिल

निर्देशक :
आशिमा छिब्बर

संगीत :
सचिन गुप्ता

कलाकार :
साकिब सलीम, रेहा चक्रवर्ती, राम कपूर, ‍रवि किशन



बेकार, 2-औसत, 2.5-टाइमपास, 3-अच्छी, 4-बहुत अच्छी, 5-अद्भुत